༈འབྲུག་པ་གཅུང་རིན་པོ་ཆེ་ཁྲི་ཐོག་པ་ལ་བརྟན་བཞུགས་ཕུལ་བ། དཔལ་ལྡན་ངག་གི་དབང་ཕྱུག་སྨྲ་བའི་རྒྱལ། ། ལུང་རྟོགས་བསྟན་པའི་རྒྱལ་མཚན་འཛིན་པའི་གཙོ། ཡོངས་སུ་གྲགས་པ་མཉམ་མེད་གྲུབ་པའི་མགོན། ། དཔལ་མཆོག་བཟང་པོའི་ཞབས་པད་བརྟན་གྱུར་ཅིག། རབ་མཛེས་མཚན་དཔེའི་གཟི་འོད་འབར་བའི་སྐུ། ། ཡན་ལག་དྲུག་ཅུའི་དམ་ཆོས་སྟོན་པའི་གསུང་། ། ཇི་ལྟ་ཇི་སྙེད་མཁྱེན་བརྩེའི་དཔལ་ཡོན་ཐུགས། ། རྡོ་རྗེ་གསུམ་གྱི་ངོ་བོ་བརྟན་པར་བཞུགས། ། མགོན་ཁྱོད་དུས་གསུམ་བདེ་གཤེགས་འཕྲིན་ལས་ཀྱིས། ། མཛད་པ་འོད་སྟོང་ནུབ་པར་མ་གྱུར་བར། ། མི་གཡོ་མི་འཕོ་འཇིགས་མེད་སེང་གེའི་ཁྲིར། ། ཆབ་སྲིད་བརྟན་ཅིང་འཕྲིན་ལས་རྒྱས་གྱུར་ཅིག། ཅེས་དཔལ་ལྡན་འབྲུག་པའི་གདུང་རིགས་དྲི་མ་མེད་པ་ལས་བསྐྲུན་ཞིང་། བཤད་སྒྲུབ་ཀྱི་བསྟན་པ་རིན་པོ་ཆེ་ལ་མི་འཕྲོག་པའི་མཁྱེན་པ་དང་ལྡན་པ། ཁྲི་ཐོག་རིན་པོ་ཆེ་པ་ལ་བརྟན་བཞུགས་སྨོན་ལམ་གྱི་འདོད་དོན་གསོལ་བ་འདི་ནི། རྗེ་ཉིད་ཀྱི་ཞབས་སེན་དང་དུ་བླངས་ཏེ། འཕྲིན་ལས་ཀྱི་བྱ་བ་སྒྲུབ་པ་ཆོས་མཛད་ལྷུན་གྲུབ་ཀྱིས་བསྐུལ་བའི་ངོར། འབྲི་གུང་བྱ་བྲལ་བས་བུ་ཚལ་ཕོ་བྲང་དུ་བྲིས་པའོ།